Wúhan-maraþoninu í Kína, sem fram átti að fara í dag, var frestað með skömmum fyrirvara vegna ótta yfirvalda við fjölgun kórónuveirusmita í landinu. 26 ný smit greindust í Kína í dag.
26 þúsund hlauparar voru skráðir til keppni í heilu og hálfu maraþoni og fá þeir þátttökugjaldið endurgreitt. Afar strangar reglur eru í Kína þegar kemur að kórónuveirusmitum enda varð fyrst vart við Covid-19 í borginni Wuhan undir lok árs 2019 áður en heimsfaraldurinn braust út. Rúmlega eitt hundrað dagar eru þangað til Vetrarólympíuleikarnir hefjast í Peking og hafa yfirvöld miklar áhyggjur í hvert sinn sem fjölgun verður á smitum. Reglulega eru gerðar hópskimanir og útgöngubann er á afmörkuðum svæðum þar sem við á.
26 ný smit greindust í Kína í dag og þrátt fyrir þessa lágu tíðni í samanburði við margar aðrar þjóðir vilja Kínverjar ekki taka neina áhættu vegna Vetrarólympíuleikanna. Fertugasta Peking maraþonið á að fara fram um næstu helgi og óttast er að því verði einnig frestað en yfirvöld vildu ekkert tjá sig um það í dag.
Karlalið FH og Selfoss í handbolta féllu úr leik í Evrópubikarkeppninni í gær og kvennalið ÍBV leikur í dag seinni Evrópuleik sinn gegn grísku liði. Eyjakonur töpuðu fyrri leik sínum gegn gríska liðinu PAOK í gær með fimm marka mun, 29-24. Báðir leikir liðanna í annarri umferð eru leiknir í Þessalóniku og hefst sá seinni nú klukkan 13. Þrjú íslensk kvennalið taka þátt í Evrópubikarnum, KA/Þór komst áfram í þriðju umferð um síðustu helgi en Valskonur féllu úr leik. Þrjú íslensk karlalið taka einnig þátt og af þeim komust aðeins Haukar áfram.
Yfirvöld í Kína frestuðu Wúhan maraþoninu sem fram átti að fara í dag vegna fjölgunar kórónuveirusmita í landinu. Strangar varúðarráðstafnir eru í Kína í aðdraganda Vetrarólympíuleikanna sem þar verða í febrúar.